  Анжелика Тихонова корреспондент Удмуртиын коронавирус инфекци вӧлмонэз алон понна муниципал кылдытэтъёс вискын мынон-ветлонэз кулэстон амалъёс дасялозы. Со сярысь элькунлэн тӧроез Александр Бречалов «ВКонтакте» мерлыко вотэсысь бамаз ивортӥз. Россиын ужантэм нуналъёсты оштолэзь пумозь азьланьтӥзы. Кунлэн азьмуртэз пусйиз, улосвыл тӧроос, интыысь югдурез лыдэ басьтыса, алон ужрадъёсты кутыны быгато. Соин валче Александр Бречалов оперативной штаблэн пумкылъянъёсыныз тодматӥз: 65 ареслэсь арлыдо муртъёс, секытэн нылкышноос, шокан сӧзнэт, сюлэм но сэр, эндокринной сӧзнэт висёнъёсын адямиос доразы пукыны кулэ, уждунзэс ыштытэк; муниципал кылдытэтъёс вискын мынон-ветлонэз кулэстонъя ужрадъёс кутэмын луозы, магазинъёсы вузъёс вуттон но огкылъёсты быдэстон учыръёсы сяна; дугдылон интыосты, мер транспортэз, аэропортэз, чугун сюрес но автовокзалъёсты, такси машинаосты тазатон ласянь куронъёсты кужмоятозы. Управляющей компаниос подъездъёсын но корка котыръёсын дезинфекци лэсьтыны кутскыны кулэ; вордӥськонысен трос нылпиё семьяос школае ветлӥсь пиналъёссылы сиён-юонэн бичетъёс басьтыны кутскозы. Озьы ик соосты дышетскись нылпиосын семьяос басьтозы, кудъёсызлэн одӥг адямилы табыш 3 сюрс 300 манетлэсь ӧжыт луэ; нылпи садъёсын азьвыл сямен ик дежурной группаос ужалозы. Со сяна Александр Бречалов 6-тӥ оштолэзьысен ужаны кутскись предприятиосъя лыдмет дасяны куриз. Удмуртиын югдур сокем секыт ӧвӧл, но со гань-гань кариськыны муг ӧвӧл. Кызьы шуиз азьмурт: «Эпидемилэн лек вакытэз кунамы ортчемын ӧвӧл на». Астэ ачид нимаз висъян ласянь куронъёсты рос-прос быдэсъяны курисько Александр Бречалов, Удмуртилэн тӧроезОзьы ик элькунлэн тӧроез эмчиослы но эмъюртъёсын ужасьёслы, Роспотребнадзорысь ӧнерчиослы, МВД-ын но Росгвардиын тыршисьёслы тау кариз. Тодэ вайытом, Россилэн азьмуртэз Владимир Путин ужантэм нуналъёсты 30-тӥ оштолэзёзь азьлньтӥз, но югдур умой пала воштӥськиз ке, ужантэм нуналъёсын вакытэз кулэстыны быгатозы. Тегъёс: Мерлык Ижкар Удмуртия коронавирус тазалыкезутён АлександрБречалов  